احمد سیر: نه چا وهلی او نه نیولی یم، هشت صبح دروغ او شایعات خپروي

په ټولنیزو رسنیو کې د «هشت صبح» په نوم د قومي ټېکه دارانو او د بهرنیو استخباراتي ادارو په ګټه تبلیغ کوونکي ادرس نن یو ځل بیا د خپلو ناسمو او دروغجنو خبرونو په دوام خبر خپور کړی، چې ګواکې طالبانو د سیر په نوم د پنجشېر د رخې ولسوالۍ اړوند د حصارک کلي اوسېدونکې له دې امله وهلی، ټکولی او نامعلوم ځای ته وړی، چې رسنیو ته یې د واورې ویډیويي کلېپونه لېږلي وو. 

خو هندوکش‌غږ د سیر په نوم د یادې سیمې دغه اوسېدونکي تازه ویډیويي کلېپ ترلاسه کړی او په دې اړوند خپاره شوي راپورونه او خبرونه یې شایعې، دروغ او له حقیقت څخه لېرې بللي دي. د نوموړي په خبره: «هشت صبح چې زما په اړه څه لیکلي، ټول ناسم دي، زه په خپل کلي کې یم، نه چا نیولی یم او نه د چا له خوا په زور چېرته وړل شوی یم، الحمدالله زه په کلي کې یم، هشت صبح چې څه لیکلي، ټول ناسم دي، دروغ دي، ګرانو هېوادوالو تاسې د دوی په دروغو مه تېروځئ.» 

د یادونې وړ ده چې په ټولنیزو رسنیو کې د «هشت صبح» په نوم اوسنی فعال ادرس د پرځېدلي جمهوریت پرمهال ورځپاڼه وه، چې په کابل کې له مېشتو بهرنیو سپارتونو، استخباراتي ادارو او شبکو یې په دې موخه پروژې اخیستلې چې په ټولنه کې قومي، سمتي، ژبنیو او مذهبي تعصبونو ته لمن ووهي او دغه راز د غربي فرهنګ په ترویج کې یې فعاله ونډه درلوده. 

دا ادرس د جمهوریت له پرځېدو وروسته، په بهر کې څو قومي ټېکه داران او د بهرنیو استخباراتي ادارو اړوند کسان پرمخ بیايي او د ننني خبر په څېر شایعې او دروغ خبرونه خپروي، ترڅو په دې توګه په افغانستان کې د خلکو ترمنځ بې باوري، بېلتونونه، تعصبات او بدبینۍ ډېرې کړي.